REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/187-14

9. jul 2014. godine

B e o g r a d

**Z A P I S N I K**

**JEDANAESTE SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 9. JULA 2014. GODINE**

Sednica je počela u 11,00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Biljana Ilić Stošić, Olgica Batić, Biljana Savović, Mirjana Andrić, Živan Đurišić, Dragan Paunović, Tanja Tomašević Damnjanović, Aleksandar Martinović, Miletić Mihajlović, Laslo Varga, Vladimir Đukanović, Velinka Tošić i Neđo Jovanović.

Sednici nisu prisustvovali članovi Odbora: Meho Omerović, Balša Božović, Jovan Marković, niti njihovi zamenici.

Sednici je, kao poverenik Vlade, prisustvovao Željko Ožegović, državni sekretar u Ministarstvu državne uprave i lokalne samouprave.

Na predlog predsednika Odbora jednoglasno je utvrđen sledeći

D n e v n i r e d :

1. Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada (broj 87-2220/14, od 2. jula 2014. godine);
2. Razno.

Pre prelaska na rad po utvrđenom dnevnom redu usvojen je, bez primedaba, zapisnik sa desete sednice Odbora.

**Prva tačka dnevnog rada: Razmatranje Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, koji je podnela Vlada**

Željko Ožegović je članovima Odbora, ukratko, predstavio Izveštaj koji je podnela Vlada.

U svom uvodnom izlaganju Željko Ožegović istakao je da je Ministarstvo državne uprave i lokalne samouprave od prvog dana katastrofalnih poplava koje su zahvatile više opština i gradova u Srbiji organizovalo 24-časovno dežurstvo radi podrške građanima i bržeg obaveštavanja i reagovanja u pružanju pomoći najugroženijima od strane državnih organa i organizacija nadležnih za postupanje u vanrednim situacijama. Ostvarena je odlična saradnja sa službom koja je obrazovana u Generalnom sekretarijatu i Republičkim štabom za vanredne situacije. Uspostavljena je saradnja sa Crvenim krstom Srbije radi prosleđivanja humanitarne pomoći i donacija, kao i saradnja sa Stalnom konferencijom gradova i opština, koja je inicirala pružanje pomoći ugroženim jedinicama lokalne samouprave. Obrazovan je zajednički centar sa ciljem da koordinira organe jedinica lokalnih samouprava sa republičkim organima. Formirana je baza podataka o potrebama opštinskih komisija za procenu štete za stručnjacima iz raznih oblasti radi pružanja stručne pomoći, kao i novi Sekretarijat za javne politike, koji je uključen u pripremu i izradu metodologije za procenu štete radi ostvarivanja saradnje sa domaćim i međunarodnim organizacijama.

Željko Ožegović je, takođe, obavestio narodne poslanike da je Ministarstvo za državnu upravu i lokalnu samoupravu, pored redovnog obilaska poplavljenih područja, pomoglo i učestvovalo u formiranju Kancelarije za pomoć i obnovu poplavljenih područja. Pored toga, preko Upravne inspekcije učestvovalo je u organizaciji podele semena za zasejavanje poljoprivrednih površina, u radu na utvrđivanje spiskova porušenih kuća, kao i u pripremi podele goriva i đubriva za poljoprivredne površine gde je dogovoren mehanizam dodele. Ministarstvo državne uprave i lokalne samouprave nastaviće svoj rad i saradnju sa Kancelarijom za pomoć i obnovu poplavljenih područja, kako bi se što pre sanirale posledice poplava u lokalnim samoupravama.

U raspravi povodom Izveštaja učestvovali su Vladimir Đukanović, Olgica Batić Neđo Jovanović i Petar Petrović.

Vladimir Đukanović je ukazao na potrebu da se izvrši kontrola trošenja sredstava koja su jedinice lokalne samouprave bile obavezne da izdvajaju za odbranu od poplava, u skladu sa zakonom, a pokazalo se da je odbrana zatajila. Posebno je naglasio da je neophodno obezbediti kontrolu trošenja sredstava koja se prikupljaju za otklanjanje posledica poplave, jer ni u kom slučaju ne sme da se dozvoli da se ta sredstva utroše nenamenski.

Olgica Batić je, u vezi s tim, naglasila značaj transparentnog trošenje sredstava za otklanjanje posledica poplava i preciznog objavljivanje svakog priliva i utroška sredstava. Ukazala je i na opasnost od eventualnih novih poplava, s obzirom na to da još ništa nije učinjeno da se obezbedi odbrana Obrenovca od mogućih novih poplava. Postavila je pitanje šta je sa prikupljenim sredstvima do sada učinjeno i zašto građanima Obrenovca pomoć još ne stiže. Neophodno je da trošenje sredstava bude pod stalnom i strogom kontrolom, jer bi svaki propust i nenamensko trošenje sredstava u Obrenovcu moglo izazvati veliko nezadovoljstvo građana.

Neđo Jovanović je naglasio da Vlada nikako ne bi smela da dopusti netransparentnost trošenja ovih sredstava i uputio kritiku na Izveštaj Vlade koji ne sadrži već sagledane mehanizme kontrole utroška sredstava.

Petar Petrović je izneo svoje očekivanje da se zakonom koji će uskoro biti u skupštinskoj proceduri urede i obezbede strogi kontrolni mehanizmi za namensko trošenje sredstava, posebno s obzirom na to da sredstva neće biti odmah dovoljna za sve oštećene poplavama.

Željko Ožegović je uvažio iznete sugestije i naglasio da će Ministarstvo državne uprave inicirati Ministarstvu finansija i Državoj revizorskoj instituciji iznalaženje najefikasnijih mehanizama za kontrolu trošenja prikupljenih sredstava.

Odbor je, nakon razmatranja Izveštaja o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, u delu koji se odnosi na aktivnosti i mere Ministarstva pravde i Ministarstva državne uprave i lokalne samouprave (Glava I, tač. 9. i 16, na osnovu člana 228. tačka 5 Poslovnika Narodne skupštine, utvrdio sledeći predlog zaključka:

„1. Prihvata se Izveštaj o elementarnoj nepogodi – poplavi koja je zadesila Republiku Srbiju i merama koje su preduzete radi spasavanja stanovništva i odbrane ugroženih mesta od poplava, Glava I, tačka 9. Ministarstvo pravde i tačka 16. Ministarstvo državne uprave i lokalne samouprave.

2. Ovaj zaključak objaviti u „Službenom glasniku Republike Srbije“.“

Odbor je zaključio da Predlog zaključka uputi Narodnoj skupštini sa predlogom da se razmotri po hitnom postupku, u skladu sa članom 167. Poslovnika Narodne skupštine.

Za izvestioca Odbora i predstavnika predlagača zaključka na sednici Narodne skupštine određen je Petar Petrović, predsednik Odbora.

**Druga tačka dnevnog reda: R a z n o.**

U okviru ove tačke nije bilo predloga, niti pitanja članova Odbora.

Sednica je završena u 11,30 časova.

SEKRETAR PREDSEDNIK

Ljiljana Miletić Živković Petar Petrović